05.10.2020
Аҧсны Аҳәынҭқарра Ахада Иадминистрациа Анапхгаҩы Алхас Кәыҵниа напхгара ззиуа Аҧсны Аҳәынҭқарра аофициалтә делегациа Дамаск инеит жьҭаарамза 4 рзы.
Аделегациа аилазаараҟны иҟан Ахада Иадминистрациа Анапхгаҩы ихаҭыԥуаҩ Қаџьаиа З.Ф., Аԥсны Жәлар Реизара – Апарламент адепутат Џьынџьал О. К., Аԥсны Аҳәынҭқарра Адәныҟатәи аусқәа рминистр Ақаҩба Д.В., Аԥсны Аҳәынҭқарра Атәылахьчара министр истатс маӡаныҟәгаҩ, ихаҭыԥуаҩ Ԥлиа Н.И, Адәныҟатәи Аусқәа рминистрра Ааигәа Мрагылареи Африкеи рдепартамент Аиҳабы Алшәындба И.З., Аԥсны Аҳәынҭқарра Ахәаахәҭра-ааглыхратә палата Ахада Мерцхәлаа Т.В., Аԥсны Аҳәынҭқарра Ахәаахәҭра-ааглыхратә палата Ахада ихаҭыԥуаҩ Гагәлиа А.Г., КБ «Амра-Банк» ахеилак Ахантәаҩы Чалмаз М.Р.
Аделегациа авизит жьҭаарамза 6 рзы Шьамтәылатәи Арабтә Республикаҟны официалла Аҧсны Аҳәынҭқарра Ацҳаражәҳәарҭа аартра иадҳәалоуп.
Авизит аҳәаақәа ирҭагӡаны иазԥхьагәаҭоуп Шьамтәыла Анапхгареи Аиҳабыреи ҩ-ганктәи реиԥылара.